## El Consell autoritza un acord marc per al subministrament de sutures mecàniques als centres de la sanitat pública valenciana

*** El valor estimat és de més de 45 milions d’euros per a 4 anys
* Les sutures mecàniques permeten la unió ràpida i eficaç de teixits, i reemplacen o complementen les sutures manuals tradicionals**

El Consell ha autoritzat la subscripció d’un acord marc per al subministrament de sutures mecàniques amb destinació als centres de l’àmbit de la sanitat pública valenciana, amb un valor estimat de 45,3 milions d’euros.

Les sutures mecàniques, grapadores i endograpadores quirúrgiques són dispositius que permeten la unió ràpida i eficaç de teixits i reemplacen o complementen les sutures manuals tradicionals.

Es tracta de material considerat d’ús habitual i necessari per a la prestació de l’assistència sanitària als pacients de la sanitat pública valenciana en les intervencions quirúrgiques.

La Conselleria de Sanitat, a través de la seua central de compres, convoca procediments per a l’adquisició, de manera centralitzada, de medicaments d’ús humà i material sanitari, amb destinació als centres de l’àmbit de la sanitat pública valenciana.

D’esta manera, a fi de racionalitzar i ordenar l’adjudicació de les diverses contractacions d’estos subministraments, la Conselleria de Sanitat pretén subscriure un acord marc amb la finalitat de fixar les condicions a les quals s’ajustaran els contractes de subministrament de material sanitari que s’haja d’adjudicar durant la seua vigència.

L’acord marc té per objecte la selecció d’empreses que subministraran les sutures mecàniques, la fixació de preus i l’establiment de tots els termes dels contractes basats.

S’estima que l’acord marc estarà formalitzat en el segon semestre de 2025. La duració és de dos anys prorrogables a un màxim de 24 mesos més.

Esta licitació s’inclou en el pla d’actuació de la Conselleria de Sanitat amb l’objectiu d’obtindre els millors preus, amb la finalitat de garantir la qualitat dels productes subministrats i procurar la màxima equitat i eficiència de les compres públiques, dins de l’àmbit d’aplicació de la Llei 9/2017 de contractes del sector públic.

Fecha: 11/03/2025